REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj:06-2/192-21

12. maj 2021. godine

B e o g r a d

ZAPISNIK

SA 28. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 12. MAJA 2021. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Branimir Spasić, Darko Laketić, Luka Kebara, Miroslav Kondić, Nebojša Bakarec i Marina Raguš.

Sednici su prisustvovali zamenici članova Odbora: Viktor Jevtović, zamenik Dragane Barišić, člana Odbora, Nemanja Joksimović, zamenik Ivane Nikolić, člana Odbora, Dijana Radović, zamenik Đorđa Milićevića, člana Odbora.

Sednici nisu prisustvovali članovi Odbora: Dragana Barišić, Ivana Nikolić, Sandra Božić, Đorđe Milićević, Uglješa Marković, Mira Petrović, Branimir Jovanović i Šaip Kamberi.

Sednici su na poziv predsednika Odbora, takođe prisustvovali i predsednik Državne revizorske institucije dr Duško Pejović i dr Radojka Veljić, načelnik Službe za ljudske resurse, Državne revizorske institucije.

Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 27. sednice Odbora -

1. Razmatranje Zahteva Državne revizorske institucije za davanje saglasnosti za prijem u radni odnos na neodređeno vreme sa novim licima (21 Broj 112-781/21 od 5. maja 2021. godine);

2. Razmatranje Zahteva doc. dr Balinta Pastora za davanje pozitivnog mišljenja za obavljanje druge javne funkcije (21 Broj 02-764/21 od 29. aprila 2021. godine);

Pre prelaska na rad po utvrđenom dnevnom redu, predsednik Odbora je predložio da se usvoji zapisnik sa 27. sednice Odbora. Odbor je jednoglasno, bez primedbi, usvojio zapisnik sa 27. sednice Odbora.

**Prva tačka dnevnog reda:** Razmatranje Zahteva Državne revizorske institucije za davanje saglasnosti za prijem u radni odnos na neodređeno vreme sa novim licima;

Na predlog predsednika Odbora, dr Duško Pejović, predsednik Saveta Državne revizorske institucij, obrazložio je podneti zahtev. Dr Duško Pejović je upoznao članove i zamenike članova Odbora da Državna revizorska institucija Pravilnikom o unutrašnjoj organizaciji i sistematizaciji radnih mesta ima predviđeno 431 radno mesto, da je trenutno u Instituciji 330 zaposlenih lica i ukazao na trend stalnog odliva zaposlenih kako zbog odlaska u penziju, tako i zbog odlazaka sa pozicija koje su manje plaćene.

Takođe je istakao da Državna revizorska institucija ima obavezu koja proističe iz pregovora o pristupanju Srbije Evropskoj uniji, koja je precizirana u Poglavlju 32. koje se odnosi na finansijski nadzor, da poveća broj revizorskih izveštaja i to revizije svrsishodnosti poslovanja tako i svih drugih vrsta revizije; revizije finansijskih izveštaja i revizije pravilnosti poslovanja. Kako bi odgovorila ovom zadatku Institucija je planirala da svake godine zaposli 14 novih lica, a broj od 30 novih lica koji je naveden u zahtevu je potreba koja se javila usled toga što u prethodnom periodu nije bio zaposlen broj planiranih novih lica.

Ukazao je da se popunjavanje radnih mesta sa navedenim brojem izvršilaca uklapa sa sredstvima koja su DRI odobrena Zakonom o budžetu za 2021. godinu, kao i da je Ministarstvo finansija dalo saglasnost na Predlog kadrovskog plana DRI za 2021. godinu, te da će se nova lica zapošljavati sukcesivno tokom godine.

Diskusije nije bilo.

Na predlog predsednika, Odbor je većinom glasova usvojio Predlog zaključka o davanju saglasnosti Državnoj revizorskoj instituciji za zasnivanje radnog odnosa na neodređeno vreme sa 30 novih lica, prema strukturi iz zahteva.

**Druga tačka dnevnog reda:** Razmatranje Zahteva doc. dr Balinta Pastora za davanje pozitivnog mišljenja za obavljanje druge javne funkcije.

Predsednik Odbora je obavestio članove i zamenike članova Odbora da je doc. dr Balint Pastor podneo zahtev za davanje po zitivnog mišljenja da uz vršenje funkcije narodnog poslanika obavlja i funkciju člana Saveta Univerziteta u Novom Sadu, iz reda predstavnika osnivača.

Diskusije nije bilo.

Na predlog predsednika, Odbor je jednoglasno dao pozitivno mišljenje doc. dr Balint Pastoru, da uz vršenje funkcije narodnog poslanika, obavlja i funkciju člana Saveta Univerziteta u Novom Sadu, iz reda predstavnika osnivača.

\*\*\*

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović